**Partea întâi: PENALTIURILE, MOMENTE DE IMPORTANȚĂ CRUCIALĂ ÎN FOTBALUL ZILELOR NOASTRE**

**Capitolul 1. Concepții despre penaltiuri și modalitățile lor de abordare  
 1.1. Istoricul penaltiurilor**

Fotbalul se caracterizează de regulă prin scoruri mici, iar asta face ca penaltiurile să joace adesea un rol decisiv pentru rezultatul final. Ceeace nu se întâmplă cu aruncările de la 7m în handbal, sau cu aruncările libere din baschet.   
 Problema penaltiului s-a pus prima oară acum 130 de ani, în 1890, de către – culmea ! – un portar,   
William McCrum de la Milford Everton, Irlanda. Care inițial nu a fost înțeles, toți întrebându-se nedumeriți ce-l apucase tocmai pe el, un portar să propună așa ceva. După aprinse discuții în cadrul Federației irlandeze propunerea a fost acceptată, în iunie 1890 fiind înaintată FIFA. Un an mai târziu, la 2 iunie 1891, penaltiul a fost introdus în Legile jocului, ca cea de-a 13 regulă [26], iar la 14 septembrie 1891, în meciul dintre Wolverhampton Wanderers și Accrington s-ar fi acordat primul penalti  
într-un meci oficial [321].   
 Alții susțin că motivul concret care a condus la introducerea penaltiului, a fost faptul că în semifinala Cupei Angliei din 1891, între Notts County și Stoke City. unul dintre apărătorii primei echipe a evitat golul respingând mingea cu mâna. Lovitura liberă directă – pedeapsa de la acea vreme – a rămas fără efect, iar toți au căzut de acord că se confruntaseră cu o scandaloasă nedreptate. Pe care o nouă regulă urma să o facă imposibilă pe viitor [200].   
 La început echipele se cam fereau să accepte penaltiurile, pe considerentul că ar fi fost sub demnitatea unor gentlemeni să beneficieze de asemenea „cadouri” [ibidem]. Ba unele echipe considerau că a profita de un penalti nu reprezintă altceva decât o modalitate de a trișa. Iar alții vedeau pur și simplu noua regulă ca un **”țăruș de stejar înfipt în inima jocului de fotbal”** ***(♣♣♣)*** [14]. Destul de repede însă, asemenea gesturi de onoare au dispărut, ajungându-se ca penaltiurile să fie efectiv cerșite.